समालोचन ब्लॉग ने सुधांशु की कुछ कवितायेँ छापी हैं. उनकी छोटी कवितायेँ काफी समय से पढ़ रहा हूँ- गंभीर घाव करने वाली छोटी कवितायेँ. भाषा से और शैली से खेलना ज़रूरी है, और इसमें एक कौन्शिअस समझ भी ज़रूरी है. सुधांशु गणितज्ञ हैं, सो उनका हिसाब बराबर रहता है. दोहराव से दूर बार बार खुद को रीइन्वेंट करने की जद्दोजहद. अधेड़ हो चुके कई युवा कवियों में ये कम है. फिर कविता का सामाजिक पक्ष कितना है इस पर बहस नहीं होनी चाहिए. जितनी संख्या में हिंदी के पाठक हैं, ये बहस अब अपना सरोकार खो चुकी है. बढ़िया कवि लौटता है हमेशा- सुधांशु भी लौटते हैं एक कविता में कालिदास की ओर. चार साल पहले मैंने कालिदास की ओर कविता में कदम बढ़ाये थे, समान से विषय पर सुधांशु लिखते हैं- "कोई नहीं जानता कहां से आता है कालिदास/कोई नहीं जानता कहां को चला जाता है कालिदास/हर कालिदास के जीवन में आता है एक उज्जैन/जहां पहुंच वह रचता है अपना सर्वश्रेष्ठ. "